אדוארד לורנס לוי

אדוארד לורנס לוי (באנגלית: Edward Lawrence Levy; 21 בדצמבר 1851  - 19 במאי 1932) היה אתלט אנגלי יהודי, מורה ופעיל קהילתי. ניצח באליפות העולם הראשונה בהרמת משקולות, שהתקיימה בלונדון ב-1891. בשלוש השנים הבאות קבע 14 שיאי עולם.

קורות חיים
אדוארד לואנס לוי, יליד לונדון, התחנך בבית היתומים היהודי בנורווד שבו חזר ללמד בבגרותו. בשנת 1870, בגיל 19 עבר לברמינגהאם, שם לימד כמורה בבית הספר היהודי "Birmingham Hebrew school". הוא נשאר בברמינגהם יד יום מותו, כעבור 60 שנה. בגיל 25 הוא הקים בעיר בית ספר משל עצמו בשם "Denbigh Lodge Collegiate School", וניהל אותו שנים רבות. 

פרט להוראה ולפעילותו כאתלט ומאמן, היה לוי מעורב מאוד בפעילויות קהילתיות רבות בתחום החברתי, המוזיקה והתיאטרון לחובבים. כבר בשנה הראשונה לעבודתו כמורה, ב-1870, הקים בקרב יהודי ברמינגהאם את החברה היהודית לדרמה, שבמשך השנים שינתה מספר פעמים את שמה ותחום העניין שלה; (ב-1879 הפכה ל"אגודת הנוער היהודי בברמינגהאם", ומ-1925 ל"אגודה הספרותית היהודית", לפי דגם שהתקיים בקהילות יהודיות רבות). ניהל את החוג לדרמה שקם ב-1923 במסגרת החברה היהודית לאמנויות בעיר.

בנוסף כתב כתבות ספורט בעיתונות המקומית (למשל ב"ברמינגהאם פוסט"), על משחקי קבוצת הכדורגל אסטון וילה ואירועי ספורט אחרים. כמו כן כיהן שנים רבות בוועדת המועדון מילדנד של המפלגה השמרנית הבריטית. כמו כן החל משנת 1880 היה פעיל בלשכה "Lodge of Israel" של הבונים החופשיים ונבחר מאוחר יותר למגיסטר שלה ולתפקיד בכיר של הבונים החופשיים במחוז (Provincial Grand Assistant Secretary).

אלוף עולם ראשון בהרמת משקולות
החל משנת 1876 התקבל לוי לשורות מועדון הספורט "בינגלי הול", והפך במהרה לאחד מחבריו המצטיינים. היה ידוע בין חבריו כ"לורנס", וזכה גם בכינוי "הרקולס של כיס" ("Pocket Hercules") בשל קומתו הנמוכה. יומו הגדול הגיע כשב-24 בינואר 1891, בגיל 40, זכה כנציג של מועדון האתלטיקה של ברמינגהאם במדליית הזהב, באליפות בריטניה למרימי משקולות חובבים שהתקיימה בלונדון.
אמנם השתתפותו בתחרות בשבת עלתה לו במחיר אישי: הוא איבד את התפקיד של מנצח המקהלה בבית הכנסת.

ב-28 במרץ אותה שנה זכה בתחרות חופשית במסגרת האליפות הבינלאומית הראשונה להרמת משקולות, מול 6 מתחרים מבריטניה, גרמניה, אוסטריה-הונגריה, בלגיה ואיטליה. אליפות זו משנת 1891, שקיבלה לאחרונה את הכרת בכורתה על ידי הפורומים המובילים את ענף הרמת המשקולות בעולם, התקיימה ב"קפה מוניקו" ("Cafe Monico") בפיקדלי, לונדון. 

המתחרים נדרשו להרים פעמים חוזרות, עד אפיסת כוחות, משקוליות בכל יד ששקלו 56 או 64 פאונד. לוי הצליח להחזיק מעמד במשך הזמן הממושך ביותר וביצע שמונה הרמות משקוליות. בשלוש השנים הבאות קבע עוד 14 שיאי עולם. 

אחר כך לוי היה לחבר בוועד האולימפי הבריטי הראשון. במשחקים האולימפיים הראשונים באתונה בקיץ 1896, החליט בגלל שינויים בתקנון לוותר על השתתפות כמתחרה. במקום זאת כיהן לצד הנסיך יורגוס של יוון ואחרים כחבר בחבר השופטים של התחרות להרמת משקולות וכתב כתבות ב"ברמינגם טיימס".

לוי ייסד את האגודה לאתלטיקה של העיר ברמינגהם ואת הפדרציה להתעמלות חובבים של בריטניה ואירלנד.

אדוארד לורנס לוי נפטר בשנת 1932, בגיל 81, אחרי מחלה ארוכה.

ספרים
לוי כתב כמה ספרים, בהם:
"אוטוביוגרפיה של אתלט" (Autobiography of an athlete) - ספר אוטוביוגרפי (יצא לאור ב-1913).
"זכרונות תאטרליים מברמינגהאם לרגל יובל (1870-1920)"; (Birmingham theatrical reminiscences: Jubilee recollections) (יצא לאור ב-1922)
"יהודי ברמינגהאם; אז - 1870, ועכשיו - 1929" (Birmingham Jewry: 1870, then; and 1929, now).

לקריאה נוספת
בוב וכסלר, תולדות הספורט היהודי - בתאריכים.
 דר דון אנתוני, קוברטן, בריטניה והבריטים – כרונולוגיה - בג'ורנל אוף אולימפיק היסטורי, סתיו 1997.

 Siegman, Joseph M Jewish Sports Legends. Edition: 3rd 2000 Publisher: Potomac Books, Incorporated

קישורים חיצוניים
 אתר על אליפויות העולם בהרמת משקולות
 כתבה מאת יהושע שגיא בעיתון הארץ 
 אתר על הספורט היהודי
 אדווארד לורנס לוי ותמונתו באתר על ספורטאים היהודים
 פרק על מועדון האתלטיקה בינגלי הול בברמינגם 
 אתר על החברה היהודית לספרות ואמנויות בברמינגם-מתוך ארכיון העיר ברמינגם
 על פעילותו בחבר השופטים במשחקים האולימפיים באתונה 1896 
 Death of Well-known Anglo-jewish Athlete, Jewish Telegraphic Agency 21 May 1932 כתבה אחרי מותו

הערות שוליים

קטגוריה:יהודים אנגלים
קטגוריה:מרימי משקולות יהודים
קטגוריה:אלופי עולם יהודים
קטגוריה:בריטים חברי הבונים החופשיים
קטגוריה:שיאני עולם בריטים
קטגוריה:שיאני עולם יהודים
קטגוריה:ספורטאים יהודים בריטים
קטגוריה:בריטים שנולדו ב-1851
קטגוריה:בריטים שנפטרו ב-1932